《题东坡诗集后》
元代·熊禾

东坡真天人，再拜当敛袵。
千古岷峨英，浩气发耿耿。
用世固磊落，作诗更雄骋。
熙宁化宜更，当国惜已甚。
胡为叫怒呶，使我毛发懍。
九天忠臣心，欲发不暇忍。
雪堂何从容，人事得尽屏。
江山拓胸次，风月动佳兴。
我观此时诗，下语已清永。
晚喫惠州饭，晨夕对蔬笋。
和陶数十篇，习气脱略尽。
岷江几百阻，到海渺万顷。
公诗盖三变，每变辄近正。
少年纵横习，岂意造此境。
偶於玄寂中，佳处得深省。
学道便为真，此语吾敢信。
文固气所充，要在以理胜。
洋洋大雅音，千载叹寥泯。
言诗抑小技，所入宜重慎。
我诗难示人，特此聊自警。

作者简介：熊禾(1247～1312年)，字位辛，一字去非，号勿轩，晚号退斋。元初著名理学家、教育家。建阳崇泰里（今莒口乡）人，世居云谷鳌峰之阳熊墩。幼年颖慧，有志于濂、洛、关、闽之学。访朱熹门人辅广，拜其为师，游浙江，受业于刘敬堂，得朱熹晚年同黄干论学之要旨。登南宋咸淳十年(1274年)进士，受任汀州（今属福建）司户参军，颇有政绩。